༈། །དཔལ་ལྡན་དུད་སོལ་ལྷ་མོའི་སྐོང་བ་བཞུགས་སོ། ། བླ་མ་དང་ཡི་དམ་མཁའ་འགྲོའི་ཚོགས་ལ་ཕྱག་འཚལ་ལོ། ། དཔལ་ལྡན་དུད་སོལ་གྱི་ཐུགས་དམ་སྐོང་བ་བྱེད་པར་འདོད་པས། གནས་ཁང་ཡིད་དུ་འོང་བར་ཕྱགས་དར་ལ་སོགས་པ་ལེགས་པར་བྱས་ཏེ། བླ་རེ་དང་འཕན་ལ་སོགས་པས་བརྒྱན་པར་བླ་མ་ཡི་དམ་ཆོས་སྐྱོང་ལྕམ་དྲལ་ལ་སོགས་པའི་རྟེན་དང་། ཁྱད་པར་དུ་དཔལ་ལྡན་དུད་སོལ་གྱི་རྟེན་བྱིན་རླབས་ཅན་བཀྲམ་ལ་དེའི་མདུན་དུ་མཆོད་གཏོར་གཞན་རྣམས་ཀྱང་ཕྱག་ལེན་བཞིན་དུ་བཤམས་ཤིང་། ཁྱད་པར་དུ་དུད་སོལ་གྱི་གཏོར་མ་ཆོས་འབྱུང་དབྱིབས་ཀྱི་ནང་དུ་སྨད་ཟླུམ་པོ། སྟོད་ཟུར་གསུམ་པའི་རྣམ་པ་ཅན་གྱི་སྙིང་པོའི་མཐར་མཐེབ་ཀྱུས་བསྐོར་བ་མར་ལ་སོགས་པ་རྒྱན་གྱིས་སྤྲས་པ། དེའི་མདུན་དུ་ཉེར་སྤྱོད་བཤམ་པ་ནི། ཁྲག་གི་མཆོད་ཡོན། དབང་པོ་ལྔའི་མེ་ཏོག། ཚིལ་ཆེན་གྱི་བདུག་སྤོས། ཞུན་ཆེན་གྱི་མར་མེ། མཁྲིས་པའི་དྲི་ཆབ། ཤ་སྣ་ཚོགས་ཀྱི་ཞལ་ཟས། མི་རྐང་གི་གླིང་བུ་ལ་སོགས་པའི་རོལ་མོ་བཤམ། དེ་དག་དངོས་སུ་མ་འབྱོར་ན། དབང་པོ་ལྔའི་མེ་ཏོག་ལ་སོགས་པའི་དབྱིབས་ཟན་ལ་བཟོས་ལ། འབྲི་མོག་ལ་སོགས་པས་ཁ་བསྒྱུར་ལ་བྱའོ། ། གཞན་ཡང་ཚོགས་ཀྱི་ཡོ་བྱད་སྣོད་བཟང་པོར་དཔལ་གྱི་འབྲང་རྒྱས་ཟླུམ་པོ་འབྲི་མོག་པས་ཁ་བསྒྱུར་བ་དང་། དེའི་མཐའ་མར་མར། ཐུད་བུ་རམ། རྒུན་འབྲུམ། ཤ། ཇ་སྐོམ་རློན། ཆང་བཟང་པོ་ལ་སོགས་པ་བཞག་པ་དང་། གཞན་ཡང་སྤྱན་གཟིགས་གསེར་གཡུ་ལ་སོགས་པ་རིན་པོ་ཆེ་སྣ་ཚོགས་པ་དང་། གོས་དར་དང་གཟུགས་འགྲོས་བྲིས་པའམ་བཟོས་པའི་མི་ལྤགས་ཀྱི་བླ་བྲེ། རྒྱུ་རློན་གྱི་ལྡ་ལྡི། ཀེང་རུས་ཀྱི་ཕྲེང་བ། སྐྱེ་འགྲོའི་གཟུགས་སྣ་ཚོགས། འདོད་ཡོན་ལྔ། རིན་ཆེན་སྣ་བདུན། བཀྲ་ཤིས་རྫས་བརྒྱད། ཁྲབ་རྨོག་ལ་སོགས་པའི་གོ་ཆ་སྣ་ཚོགས་པ་དང་། གཞན་ཡང་མཆོད་པའི་བྱེ་བྲག་ཅི་འབྱོར་པ་བཤམ། སྐོང་མདོས་བཤམ་ཚུལ་ནི། སྟེགས་བུའི་སྟེང་དུ། གླིང་བཞི་རི་རབ་དང་བཅས་པའི་སྟེང་དུ་རིན་པོ་ཆེ་ལས་གྲུབ་པའི་ཁང་བཟང་གི་དབྱིབས་ཅན་གྱི་དབུས་སུ། ནམ་མཁའ་ནག་པོ་ལ་རིན་པོ་ཆེ་དང་དར་སྣ་ཚོགས་ཀྱིས་བརྒྱན་པ་ལ། རྒྱང་བུ་ནག་པོ་དུ་མས་བསྐོར་བ་དར་ནག་གིས་སྦྲེལ་བ་དང་བཅས་པ་བཤམ། རྣལ་འབྱོར་པ་རྣམས་ཀྱི་མདུན་དུ་ཌ་མ་རུ། རྡོ་རྗེ་དྲིལ་བུ། ནང་མཆོད། རྔ་དུང་། ཆ་ལང་ལ་སོགས་པའི་རོལ་མོ་སྣ་ཚོགས་པ་ཡང་བཤམ་མོ། ། དེ་ནས་སྒྲུབ་པ་པོ་རྣམས་གྲལ་ལ་འཁོད་དེ། སྐྱབས་འགྲོ་སེམས་བསྐྱེད་ནས་བརྩམས་ཏེ། ཀྱེ་རྡོ་རྗེའི་བདག་བསྐྱེད་བཟླས་པ་དང་། དཀྱིལ་འཁོར་བསྡུས་ཏེ། མཆོད་པ་བྱིན་རླབས་ནས་གཏོར་མ་མཁའ་འགྲོ་སྤྱི་གཏོར་གྱི་བར་ཐམས་ཅད་འབུལ་ཚར་བ་དང་། འདིའི་སྐོང་རྫས་རྣམས་ལ་རྡོ་རྗེའི་རྩེས་ནང་མཆོད་ནས་གཏོར་ཞིང་། ཨམྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་སྐོང་མདོས་སུྃ་ལས་རི་རབ་གླིང་བཞི་དང་བཅས་པའི་སྟེང་དུ་བྷཱུྃ་ལས་རིན་པོ་ཆེ་ལས་གྲུབ་པའི་ཁང་བཟང་། མཚན་ཉིད་ཐམས་ཅད་ཡོངས་སུ་རྫོགས་པའི་སྟེང་རིན་པོ་ཆེའི་མདོས་ཀྱིས་སྤྲས་པ་དང་། ཉེར་སྤྱོད་རྣམས་ཨཱཿལས་བྱུང་བའི་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཧཱུྃ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན་ཞེས་སོགས་ཀྱིས་བྱིན་གྱིས་བརླབ། དཔལ་གྱི་འབྲང་རྒྱས་ལ་སོགས་པའི་མཆོད་རྫས་རྣམས་འདོད་དགུར་བྱིན་གྱིས་བརླབས་ལ། ཐམས་ཅད་ཀྱང་ངོ་བོ་བཟང་ཞིང་རྒྱ་ཆེ་བ། རྒྱུ་འཇིག་རྟེན་དང་འཇིག་རྟེན་ལས་འདས་པ། དུས་འཁོར་བ་ཇི་སྲིད་མ་སྟོངས་ཀྱི་བར་དུ་གནས་པར་བསམས་ལ། ཨོཾ་ཨཱཿཧཱུྃ་ཧ་ཧོཿཧྲཱིཿཞེས་པ་ལན་གསུམ་ལ་སོགས་པ་བརྗོད། དེ་ནས་རྣལ་འབྱོར་པ་རྣམས་རོལ་མོ་སྣ་ཚོགས་པ་ཐོགས་ཤིང་ལངས་ལ། གཡབ་དར་གྱིས་གཡབ་ཅིང་། ཤ་ཆེན་གྱི་བདུག་སྤོས་བསྲེགས་ལ། རོལ་མོ་བྱིན་དབབ། དེ་ནས་དབྱངས་དང་བཅས་པས། སྔོན་ཚེ་རྡོ་རྗེ་འཆང་གི་སྤྱན་སྔ་རུ། ། ཁས་བླངས་དམ་བཅས་སྲོག་སྙིང་ཕུལ་ནས་ནི། ། སངས་རྒྱས་བསྟན་པ་བསྲུང་བར་ཞལ་བཞེས་པའི། ། དུད་སོལ་འཁོར་བཅས་གནས་འདིར་གཤེགས་སུ་གསོལ། ། ཅེས་པས་སྤྱན་དྲངས་ནས་གྲལ་ལ་འཁོད་ལ། མདུན་དུ་བཞུགས་པ་ལ། བྱིན་གྱིས་བརླབས་པའི་སྐོང་རྫས་རྣམས་འབུལ་བར་དམིགས་ལ། ནམ་མཁའ་མཛོད་ཀྱི་ཕྱག་རྒྱ་དང་བཅས་ཏེ། ཨོཾ་ཧཱུྃ་ཤྲཱི་ཡ་དེ་ཝཱི་ཀཱ་ལི་ཀཱ་ལི་མ་ཧཱ་ཀཱ་ལི་ཧཱུྃ་བྷྱོ། ཨོཾ་མ་ཧཱ་མཱཾ་ས་ཁཱ་ཧི། ཨོཾ་མ་ཧཱ་རཀྟ་ཁཱ་ཧི། ཨོཾ་མ་ཧཱ་གོ་རོ་ཙ་ན་ཁཱ་ཧི། ཨོཾ་མ་ཧཱ་བ་སུ་ཏ་ཁཱ་ཧི། ཨོཾ་ཨི་མཾ་བ་ལིཾ་གྲྀཧྞཱ་པ་ཡ་ཧཱུྃ་ཕཊ་སྭཱ་ཧཱ། ཞེས་པ་ལན་གསུམ་མམ་ལྔ་ལ་སོགས་པས་ཕུལ་ལ། ཉེར་སྤྱོད་ཀྱིས་མཆོད་དོ། ། དེ་ནས་དབྱངས་དང་བཅས་པས། ༈བྷྱོཿརྒྱ་མཚོའི་རྦ་ཀློང་འཁྲུགས་ལས་སྐུ་བཞེངས་ནས། ། རི་རབ་ལྷུན་པོའི་རྩེ་ལ་བཀའ་བབས་ཏེ། ། ཚངས་གནས་ཚད་མེད་ཁྱོད་ལ་མངའ་ལེགས་མ། ། དཔལ་ལྡན་འདོད་ཁམས་དབང་ཕྱུག་མ་ལ་བསྟོད། ། སྐུ་མདོག་མཐིང་ནག་རལ་གྲི་ཐོད་ཁྲག་གཡས། ། གཡོན་ན་མདུང་རྣོན་རྩེ་གསུམ་བ་དན་ཕྱར། ། བོང་བུ་ཆེར་ཞོན་སྟོང་གསུམ་སྐད་ཅིག་གིས། ། བསྐོར་ཞིང་བསྟན་པའི་དགྲ་བགེགས་སྒྲོལ་ལ་བསྟོད། ། བསྐལ་པའི་མེ་ལྟར་རབ་བརྗིད་ཁྱོད་ཀྱི་སྐུ། ། མཐུ་སྟོབས་རྫུ་འཕྲུལ་ཤུགས་ཆེན་ལྡན་པ་ཡི། ། གར་སྟབས་ནམ་མཁའ་ཁྱབ་པར་སྲིད་གསུམ་གཡོ། ། དཔལ་ལྡན་སྐུ་ཡི་དབང་ཕྱུག་མ་ལ་བསྟོད། ། གསེར་སོགས་ལས་གྲུབ་རིན་ཆེན་རྒྱན་རྣམས་དང་། ། རུས་རྒྱན་དྲུག་དང་ཀླུ་ཆེན་གྱི་རྒྱན་དང་། ། གླང་ཆེན་བ་གླང་གི་ལྤགས་རེ་ལྡེའི་རྒྱན། ། ཐོད་སྐམ་ཁྲག་འཛག་མགོ་བོའི་དོ་ཤལ་སོགས། ། རབ་མཛེས་རྒྱན་གྱིས་བརྒྱན་པའི་མཆོད་བསྟོད་འདིས། ། དུད་སོལ་སྐུ་ཡི་ཐུགས་དམ་གཉན་པོ་བསྐང་། ། དམ་ཉམས་གཤེད་མའི་ཐུགས་དམ་གཉན་པོ་བསྐང་། ། དམ་ཅན་སྲུང་མའི་ཐུགས་དམ་གཉན་པོ་བསྐང་། ། འབུམ་སྡེའི་འཁོར་གྱིས་བསྐོར་བའི་ཐུགས་དམ་བསྐང་། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། ལུས་ཀྱི་ནད་གདོན་མཐའ་དག་ཉེར་ཞི་ནས། ། ཚེ་དང་བསོད་ནམས་རབ་ཏུ་རྒྱས་པར་མཛོད། བྷྱོཿའབྲུག་སྟོང་ཆེམ་ཆེམ་སྒྲོག་འདྲ་ཁྱོད་ཀྱི་གསུང་། ། ཧ་ཧར་བཞད་ཅིང་འཇིགས་པའི་ཧཱུྃ་སྒྲ་ཡིས། ། རི་རབ་རྩེ་བསྙིལ་རྒྱ་མཚོའི་གཏིང་ནས་བཅོལ། ། དཔལ་ལྡན་གསུང་གི་དབང་ཕྱུག་མ་ལ་བསྟོད། ། གསང་སྔགས་ཟབ་མོའི་བསྙེན་སྒྲུབ་བསྐྱལ་བ་དང་། ། བསྟོད་ཚིག་ཟབ་མོའི་དབྱངས་སྙན་བརྗོད་པ་དང་། ། བདེ་གཤེགས་གསུང་རབ་ཟབ་མོ་བསྒྲག་པ་དང་། ། རྔ་ཆེན་དུང་དང་ཆ་ལང་སྒྲ་ལ་སོགས། ། རབ་མཛེས་སྙན་པའི་མཆོད་བསྟོད་དཔག་མེད་འདིས། ། དུད་སོལ་གསུང་གི་ཐུགས་དམ་གཉེན་པོ་བསྐང་། ། དམ་ཉམས་གཤེད་མའི༴། ། དམ་ཅན་སྲུང་མའི༴། ། འབུམ་སྡེའི་འཁོར་གྱིས་བསྐོར་བའི༴། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། ངག་གི་ཉེར་འཚེ་མཐའ་དག་ཉེར་ཞི་ནས། ། སྙན་པའི་གྲགས་པ་ཕྱོགས་བཅུར་རབ་རྒྱས་མཛོད། ། བྷྱོཿཁྱེད་ཀྱི་ཐུགས་ཀྱིས་ཇི་ལྟ་ཇི་སྙེད་མཁྱེན། ། ཐུགས་རྗེས་སྟོང་ཉིད་ངང་ལས་མ་གཡོས་ཀྱང་། ། ཞི་རྒྱས་དབང་དྲག་ཁྲོས་པས་དགྲ་བགེགས་འདུལ། ། དཔལ་ལྡན་ཐུགས་ཀྱི་དབང་ཕྱུག་མ་ལ་བསྟོད། ། བསྐྱེད་རྫོགས་ཟབ་མོའི་ཏིང་འཛིན་བསྒོམ་པ་དང་། ། གྲི་ལྕགས་ལས་གྲུབ་རལ་གྲི་ཐོད་ཁྲག་དང་། ། རྩེ་གསུམ་མདུང་ཐུང་རྡོ་རྗེ་ལ་སོགས་དང་། ། གསེར་དངུལ་གོས་དར་ཟབ་ཆེན་ལ་སོགས་པ། ། རབ་མཛེས་ཟབ་མོའི་མཆོད་བསྟོད་དཔག་མེད་འདིས། ། དུད་སོལ་ཐུགས་ཀྱི་ཐུགས་དམ་གཉན་པོ་བསྐང་། ། དམ་ཉམས་གཤེད་མའི༴། ། དམ་ཅན་སྲུང་མའི་ཐུགས་དམ་གཉེན་པོ་བསྐང་། ། འབུམ་སྡེའི་འཁོར་གྱིས་བསྐོར་བའི༴། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། ཡིད་ཀྱི་གནོད་འཚེ་མཐའ་དག་ཉེར་ཞི་ནས། ། བསམ་དོན་ཐམས་ཅད་ཆོས་བཞིན་རྒྱས་པར་མཛོད། ། བྷྱོཿཉི་མའི་དཀྱིལ་འཁོར་ལྟེ་བའི་ཕྱོགས་ནས་འབར། ། ཟླ་བ་རྒྱས་པ་སྤྱི་བོའི་གཙུག་ནས་འཁྱིལ། ། ཟག་མེད་བདེ་བའི་ཡོན་ཏན་དགའ་བཞིར་ལྡན། ། དཔལ་ལྡན་ས་བཅུའི་དབང་ཕྱུག་མ་ལ་བསྟོད། ། དམར་ཆེན་ཁྲག་གི་ཨརྑྷཾ་རྒྱ་མཚོ་དང་། ། དབང་པོ་ལྔ་ཡི་མེ་ཏོག་མདངས་ལྡན་དང་། ། ཤ་ཆེན་ཚིལ་བུའི་སྤོས་ཀྱི་དུད་སྤྲིན་དང་། ། ཞུན་ཆེན་སྒྲོན་མེའི་སྣང་གསལ་འབར་བ་དང་། ། ཁྲག་ཞག་མཁྲིས་པའི་དྲི་མཆོག་དམ་པ་དང་། ། ཤ་ཆེན་ལ་སོགས་ཞལ་ཟས་སྣ་ཚོགས་དང་། ། མི་རྐང་ལ་སོགས་ཉེར་སྤྱོད་ཐམས་ཅད་དང་། ། གཟུགས་སྒྲ་ལ་སོགས་འདོད་ཡོན་ཐམས་ཅད་དང་། ། འབྲུ་སྨན་དྲི་དང་སྙིང་པོ་ལ་སོགས་པ། ། རབ་མཛེས་ཡིད་འོང་མཆོད་བསྟོད་དཔག་མེད་ཀྱིས། ། དུད་སོལ་ཡོན་ཏན་ཐུགས་དམ་གཉེན་པོ་བསྐང་། ། དམ་ཉམས་གཤེད་མའི་ཐུགས་དམ་གཉེན་པོ་བསྐང་། ། དམ་ཅན་སྲུང་མའི༴། ། འབུམ་སྡེའི་འཁོར་གྱིས་བསྐོར་བའི༴། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། བྱད་ཁ་ཕུར་ཁའི་གནོད་འཚེ་ཉེར་ཞི་ནས། ། སྦྱིན་སོགས་ཡོན་ཏན་མ་ལུས་རབ་རྒྱས་མཛོད། ། བྷྱོཿམི་མཐུན་ཕྱོགས་ཀུན་ཉེ་བར་ཞི་མཛད་ཅིང་། ། མཐུན་རྐྱེན་དཔལ་དང་འབྱོར་པ་རྒྱས་བྱས་ནས། ། དགྲ་བགེགས་དབང་དུ་བསྡུས་ནས་སྒྲོལ་མཛད་མ། ། དཔལ་ལྡན་ཕྲིན་ལས་དབང་ཕྱུག་མ་ལ་བསྟོད། ། ཁྲབ་རྨོག་ཕུབ་ལ་སོགས་པའི་གོ་ཆ་དང་། ། རལ་གྲི་མདའ་གཞུ་ལ་སོགས་མཚོན་ཆའི་ཚོགས། ། དགྲ་སྟྭ་གཏུན་ཤིང་ལ་སོགས་ལག་ཆ་དང་། ། སྤུ་གྲི་ཆུ་གྲི་ལ་སོགས་ཉེར་མཁོ་དང་། ། རྟ་མཆོག་ནག་པོ་སྤྲིན་གྱི་ཤུགས་འཆང་དང་། ། འབྲི་རྒོད་རོག་མོ་བརྗིད་ཅིང་གདོང་ཅད་དང་། ། བདུད་ལུག་ནག་པོ་གཏུམ་ཞིང་དཔྱི་དཀར་དང་། ། སྤུ་སྡུག་ཤིན་ཏུ་མཛེས་པའི་བྱ་ནག་དང་། ། ཁྱི་ནག་རབ་ཏུ་ཟུག་པའི་སྙིང་དཀར་དང་། ། མི་ནག་བདུད་ལྟར་རྔམས་པའི་སྟོབས་ཆེན་དང་། ། སྟག་གཟིག་གུང་ལ་སོགས་པའི་པགས་པ་དང་། ། ཁྱུང་དང་ཁུ་བྱུག་རྨ་བྱ་ལ་སོགས་པ། ། རབ་མཛེས་རྒྱན་གྱིས་བརྒྱན་པའི་མཆོད་བསྟོད་འདིས། ། དུད་སོལ་ཕྲིན་ལས་ཐུགས་དམ་གཉེན་པོ་བསྐང་། ། དམ་ཉམས་གཤེད་མའི༴། ། དམ་ཅན་སྲུང་མའི༴། ། འབུམ་སྡེའི་འཁོར་གྱིས་བསྐོར་བའི་ཐུགས་དམ་བསྐང་། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། དགྲ་དང་ཆོམ་རྐུན་མཐའ་དག་ཉེར་ཞི་ནས། ། གཞན་དོན་ཆོས་བཞིན་ཕྱོགས་བཅུར་རྒྱས་པར་མཛོད། ། བྷྱོཿགླིང་བཞི་དང་བཅས་རི་རབ་གདན་སྟེངས་སུ། ། རིན་ཆེན་ལས་གྲུབ་ཁང་བརྩེགས་གྲུ་བཞི་ནི། ། ནམ་མཁའ་ཀུན་འདྲེན་རྒྱང་བུ་དང་ལྡན་ཞིང་། ། འཕན་གདུགས་མཛེས་པས་བསྐོར་དང་བཅས་པ་འདིས། ། དུད་སོལ་ལྷ་མོའི་ཐུགས་དམ་གཉེན་པོ་བསྐང་། ། དམ་ཉམས་གཤེད་མའི༴། ། དམ་ཅན་སྲུང་མའི༴། ། འབུམ་སྡེའི་འཁོར་གྱིས་བསྐོར་བའི༴། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། རྣལ་འབྱོར་བདག་ཅག་ཡོན་མཆོད་འཁོར་བཅས་ཀྱི། ། འགལ་རྐྱེན་ཉེར་འཚེ་མཐའ་དག་ཉེར་ཞི་ནས། ། མཐུན་རྐྱེན་ཆབ་སྲིད་ཕུན་སུམ་ཚོགས་པར་མཛོད། ། བྷྱོཿདཔལ་ལྡན་ལྷ་མོ་ཚུར་གཤེགས་གཏོར་མ་བཞེས། ། དུད་སོལ་ལྷ་མོ་ཚུར་གཤེགས་གཏོར་མ་བཞེས། ། དམ་ཉམས་གཤེད་མ་ཚུར། ། དམ་ཅན་སྲུང་མ་ཚུར༴། ། གཟུགས་དང་སྒྲ་དང་དེ་བཞིན་དྲི་དང་རོ། ། རེག་དང་འདོད་ཡོན་ལྔ་ལྡན་མཆོད་གཏོར་འདི། ། ནམ་མཁའ་གང་བར་སེམས་ཀྱིས་དངོས་སྤྲུལ་པའི། ། མཆོད་གཏོར་རྒྱ་ཆེན་འདི་དག་བཞེས་སུ་གསོལ། ། དམ་རྫས་མཆོད་གཏོར་འདི་དག་བཞེས་ནས་ཀྱང་། ། དུད་སོལ་ལྷ་མོའི་ཐུགས་དམ་གཉན་པོ་བསྐང་། ། དམ་ཉམས་གཤེད་མའི་ཐུགས་དམ་གཉན་པོ༴། ། དམ་ཅན་སྲུང་མའི་ཐུགས༴། ། འབུམ་སྡེའི་འཁོར་གྱིས་བསྐོར་བའི་ཐུགས་དམ་བསྐང་། ། འཁོར་དང་བཅས་པའི་ཐུགས་དམ་བསྐངས་གྱུར་ནས། ། དཔལ་ལྡན་བླ་མའི་སྐུ་དགྲ་མེད་པར་མཛོད། ། སངས་རྒྱས་བསྟན་བཤིག་འདི་རྣམས་མེད་པར་མཛོད། ། དཀོན་མཆོག་དབུ་འཕང་སྨོད་བྱེད་མེད་པར་མཛོད། ། སེམས་ཅན་ཡོངས་ལ་གནོད་བྱེད་མེད༴། ། རྣལ་འབྱོར་བདག་གི་རྐྱེན་ངན་བར་ཆོད་སོལ། ། ཆོས་མཐུན་བསམ་པ་ཡིད་བཞིན་འགྲུབ་པ་དང་། ། ཆོས་སྤྱོད་སྒྲུབ་པ་འཕེལ་བའི་ཕྲིན་ལས་མཛོད། ། ཁྱད་པར་སྦྱིན་བདག་འཁོར་དང་བཅས་རྣམས་ལ། ། ཚེ་རིང་ནད་མེད་བདེ་སྐྱི